Dikishinare nngwe ya Baebele ya re: “Go ya ka molao wa Roma, go jala mofero mo tshimong ya motho yo mongwe ka maikaelelo a go ipusolosetsa, . . . e ne e le tlolomolao. Molao ono o ne wa tlhomiwa ka gonne kgang eno e ne e direga gantsi.” Ramolao mongwe e bong Alastair Kerr o tlhalosa gore ka 533 C.E., Mmusimogolo wa Roma e bong Justinian, o ne a gatisa buka ya molao e e sobokanyang molao wa kwa Roma le mekwalo ya baitsemolao ba ba neng ba tshela ka nako e e itsegeng thata ya molao (mo e ka nnang ka 100-250 C.E.). Go ya ka buka eno, ramolao mongwe e bong Ulpian o ne a umaka kgetsi nngwe e e neng ya sekasekiwa ke radipolotiki mongwe wa kwa Roma e bong Celsus, yo o neng a tshela ka lekgolo la bobedi la dingwaga. Mo kgetsing eno, mongwe o ne a jetse mofero mo tshimong ya motho yo mongwe mme dijalo di ne tsa swa. Buka eno e umaka dikgato tsa semolao tse mong wa tshimo a tshwanetseng go di tsaya gore motho yo o mo senyeditseng tshimo a mo duele.